Document ID: 32007D0602

KOMISJONI OTSUS,
5. september 2007,
millega asutatakse sidusrühmadega peetavate arutelude töörühm, kes tegeleb rahvatervise ja tarbijakaitse küsimustega
(2007/602/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Asutamislepingu artikliga 153 tehakse Euroopa Ühendusele ülesandeks tagada tarbijakaitse kõrge tase ja suurendada tarbijate õigust olla informeeritud ja organiseeruda oma huvide kaitseks. Samuti tuleb ühenduse muu poliitika ja muude meetmete määratlemisel ning rakendamisel võtta arvesse tarbijakaitse nõudeid.
(2)
Vastavalt subsidiaarsuse ja proportsionaalsuse põhimõtte rakendamist käsitlevale protokollile (protokoll nr 30; 1997) (1) peab komisjon enne õigusakti ettepaneku esitamist korraldama ulatusliku arutelu.
(3)
Komisjon kohustus Euroopa avalikku haldust käsitlevas valges raamatus (2) kaasa aitama ühenduse arutelu- ja dialoogikultuuri parandamisele.
(4)
Teatises „Euroopa läbipaistvuse algatuse rohelise raamatu järelmeetmed” (3) andis komisjon teada kavatsusest tõsta edaspidi arutelude üldist kvaliteeti.
(5)
Komisjonil on tõenäoliselt vaja mõne nõuandva asutuse spetsialistide ekspertarvamust, et parandada rahvatervise ja tarbijakaitse valdkonnas sidusrühmadega peetavate arutelude kulgu.
(6)
Seepärast on vaja moodustada sidusrühmadega peetavate arutelude töörühm, kes tegeleb rahvatervise ja tarbijakaitse küsimustega, ja määratleda selle ülesanded ja struktuur.
(7)
Sidusrühmadega peetavate arutelude töörühm peaks komisjoni nõustama konsulteerimisprotsesside parimate tavade asjus ning aitama rahvatervise ja tarbijakaitse valdkonnas sidusrühmade osalust ja nende vajadusi paremini siduda.
(8)
Sidusrühmadega peetavate dialoogide töörühm tuleks kokku panna nii, et võrdselt oleks esindatud sidusrühmad nii tööstusharust (ettevõtete ühendused ja üksikettevõtted) kui ka valitsusvälistest organisatsioonidest, keda tervishoiu- ja tarbijakaitse peadirektoraadi mitmesugused poliitikavaldkonnad hõlmavad.
(9)
Sidusrühmadega peetavate arutelude töörühma liikmed nimetatakse nii, et oleks tagatud võimalikult suur pädevus, ulatuslikud asjakohased teadmised ning eelnevate kriteeriumidega kooskõlas ka võimalikult lai geograafiline jaotumine ühenduses ning sugupoolte võrdne esindatus.
(10)
Käesolevas otsuses tuleb esitada sidusrühmadega peetavate arutelude töörühma liikmete käsutuses oleva teabe avalikustamise eeskirjad. Need eeskirjad kehtivad ilma et need piiraks komisjoni turvaeeskirju, mis on sätestatud komisjoni 29. novembri 2001. aasta otsuse 2001/844/EÜ, ESTÜ, Euratom (millega muudetakse komisjoni kodukorda) (4) lisas.
(11)
Sidusrühmadega peetavate dialoogide töörühma liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, (5)
ON TEINUD JÄRGMISE OTSUSE:
Artikkel 1
Sidusrühmadega peetavate arutelude töörühm
Käesolevaga asutatakse sidusrühmadega peetavate arutelude töörühm, edaspidi „töörühm”, mis alustab tööd alates 10. oktoobrist 2007.
Artikkel 2
Ülesanded
1. Komisjon võib konsulteerida töörühmaga kõigis küsimustes, mis käsitlevad rahvatervise ja tarbijakaitse valdkonnas sidusrühmadega peetavate arutelude käigu üldist parandamist.
2. Töörühma ülesanded on järgmised:
a)
sidusrühmade esindatuse määratlemine;
b)
sidusrühmade ebaühtlase jaotumise arutamine ja komisjonile nõu andmine võimalike konsultatsioonimeetodite kohta, mis arvestavad sidusrühmadega ja on kohandatud vastavalt nende vajadustele;
c)
kriteeriumide läbivaatamine arutelude puhul, mis eeldavad paindlikumat ja pikemat ajalist raamistikku (rohkem kui kaheksa nädalat);
d)
2004. ja 2007. aastal ühinenud liikmesriikide riiklike platvormide ülesande määramine valitsusväliste organisatsioonide suutlikkuse tõstmisel ning liikmesriikide rolli määramine kohaliku tasandi küsimuste lahendamisel.
3. Töörühma esimees võib soovitada komisjonil konkreetses küsimuses töörühmaga konsulteerida.
Artikkel 3
Koosseis ja ametisse nimetamine
1. Töörühma liikmed, edaspidi „liikmed”, määrab komisjon spetsialistide hulgast, kes on pädevad artikli 2 lõikes 2 loetletud valdkondades ja kes on vastanud osalemiskutsele.
2. Töörühma kuulub maksimaalselt 20 liiget.
3. Liikmed nimetatakse ametisse isikuliselt ja nad nõustavad komisjoni välistest mõjudest sõltumatult.
4. Liikmed nimetatakse ametisse neljaks aastaks, ametiaega ei saa pikendada. Liikmete esimese ametissemääramise ajal tuleb siiski pooled liikmetest määrata kaheks aastaks, ilma et ametiaega saaks pikendada. Liikmed jäävad ametisse kuni nende asendamiseni või kuni nende ametiaeg lõpeb.
5. Liikmed, kes ei suuda enam töörühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 3 või EÜ asutamislepingu artiklis 287 sätestatud tingimusi, võidakse ülejäänud ametiajaks asendada.
6. Liikmed, kes on määratud ametisse isikuliselt, kirjutavad igal aastal alla kohustusele tegutseda lähtuvalt avalikest huvidest ning avaldusele selliste huvide puudumise või olemasolu kohta, mis võivad kahjustada nende erapooletust.
7. Isiklikult ametisse määratud liikmete nimed avaldatakse tervise- ja tarbijakaitse peadirektoraadi veebilehel. Liikmete nimed kogutakse, vaadatakse läbi ja avaldatakse vastavalt määrusele (EÜ) nr 45/2001.
Artikkel 4
Töökorraldus
1. Töörühma eesistuja on komisjon.
2. Kokkuleppel komisjoniga võib moodustada alarühmi, kes tegelevad konkreetsete küsimuste lahendamisega töörühma antud volituste alusel. Sellised alarühmad saadetakse pärast ülesannete täitmist laiali niipea, kui ülesanded on täidetud.
3. Eesistuja võib siis, kui see on kasulik ja/või vajalik, kutsuda ekspertrühma või alarühma aruteludes osalema eksperte või vaatlejaid, kes on pädevad päevakorras olevates küsimustes.
4. Töörühma või mõne alarühma töös osalemisel saadud teavet ei tohi levitada, kui komisjon on seisukohal, et teave käsitleb konfidentsiaalset temaatikat; käesolev säte ei piira otsuse 2001/844/EÜ, ESTÜ, Euratom rakendamist.
5. Töörühm ja selle alarühmad kohtuvad tavapäraselt komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Teised komisjoni ametnikud, kes on menetlusega seotud, võivad töörühma või alarühma koosolekutel osaleda.
6. Töörühm kinnitab oma töökorra vastavalt komisjoni heakskiidetud ekspertrühmade töökorra standardeeskirjadele. (6)
7. Komisjon võib tervise- ja tarbijakaitse peadirektoraadi veebisaidil avaldada asjaomase dokumendi algkeeles töörühma tegevuse kokkuvõtteid, tehtud järeldusi (või osa nendest) või koostatud töödokumente.
Artikkel 5
Koosolekute kulud
Komisjon hüvitab liikmetele, ekspertidele ja vaatlejatele töörühma tegevusega seotud reisi- ja vajadusel elamiskulud vastavalt komisjoni välisekspertide kulude hüvitamise korrale.
Liikmetele, ekspertidele ja vaatlejatele nende osutatud teenuste eest hüvitist ei maksta.
Koosolekute kulud hüvitatakse aastaeelarve piires, mille eraldavad eksperdirühmale komisjoni asjaomased talitused.
Brüssel, 5. september 2007

Labels: 0
3
15
1